Vitali Petrov

Vitali Petrov (vene keeles Виталий Александрович Петров; sündinud 8. septembril 1984 Viiburis) on Venemaa vormelisõitja.

Enne Vormel 1 

Erinevalt enamikust vormelisportlastest ei alustanud ta oma sportlaskarjääri kardiga sõites, vaid autosportlasena. 2001 ja 2002 võitis ta Venemaa karika Žigulidega sõitmises, sealjuures 2002. aastal võitis ta kõik 5 etappi, kogudes maksimaalsed 500 punkti. Sel aastal sõitis ta ühe etapi Volkswagen Polo karikasarjas, mille võitis, ja 2 etappi Vormel RUS sarjas, mille mõlemad võitis.

2003 kolis Petrov Lääne-Euroopasse. Ta osales Vormel Renault' Suurbritannia talvesarjas, kus võitis etapigi ja oli kokku 44 punktiga 4., ning suvesarjas, kus sõitis 2 etappi ega pääsenud poodiumile, olles kokku 23 punktiga 28. (võitis Lewis Hamilton). Seejärel sõitis ta 12 etappi Vormel Renault' Itaalia sarjas, kus poodiumile ei jõudnud ja oli kokku 12 punktiga 19., 6 etappi Vormal Renault' meistrite sarjas, kus ta üldse punkte ei saanud, ja 1 etapi Vormel 3000 sarjas, mille lõpetas 10. kohal ja oli sarja kokkuvõttes samuti 0 punktiga 22.

2004 võistles Petrov kokku üksnes 13 sõidul. Vormel Renault' Itaalia sarjas sõitis ta 4 etappi ja oli 2 punktiga 28. Vormel Renault' Euroopa meistrivõistlustel jäi tema parimaks 4 etapilt 11. koht ja ta oli sarja kokkuvõttes 0 punktiga 35. Sarja võitis Scott Speed. Vormel 3000 Euroopa meistrivõistlustel katkestas Petrov oma ainsa sõidu. Ta keskendus sel hooajal Venemaa sarjale Lada Revolution, võites kõik 4 kvalifikatsiooni ja tulles igal sõidul esikolmikusse, aga võitis ainult 1 etapi ja jäi kokku 43 punktiga 2. kohale.

2005. aastal sõitis Petrov taas Venemaal. Vormel 1600 Venemaa sarjas sõitis ta 6 etappi, võitis 1 kvalifikatsiooni ja 5 etappi ning ka kogu sarja 85 punktiga. Lada Revolutioni sarjas sõideti seekord 14 etappi, millest Petrov võitis 5 kvalifikatsiooni ja 10 etappi, sõitis 6 kiireimat ringi ja võitis sarja.

2006 proovis Petrov taas välismaal õnne. Sarjas Euroseries 3000, mille 18 etapist 10 peeti Itaalias, sõitis Petrov kaasa 17. Tal ei õnnestunud võita kvalifikatsiooni, küll aga võitis ta 4 etappi ja sõitis 2 korda kiireima ringi, saavutas veel 2 teist ja 3 kolmandat kohta ning tuli 72 punktiga kolmandaks. Võitjad said 106 ja 94 punkti. Vormel 3000 meistrite sarjas sõitis ta 2 etapil ja saavutas isegi kvalifikatsioonivõidu, aga etappidelt jäi parimaks 12. koht, mis andis kokkuvõttes eelviimase, 29. koha.

2006–2009: GP2 

2006. aastal kutsuti Petrov tänu saavutustele Venemaal GP2 sarja meeskonda David Price Racing asendama vigastatud prantslast Olivier Plad. Petrov sõitis hooaja 8 viimast etappi ja parimaks jäi 10. koht. Kokku jäi ta 0 punktiga 28. kohale. Meeskonnakaaslane Clivio Piccione Monacost tõi kõik meeskonna punktid, aga tema 12. koht 18 punktiga ei andnud enamat 10. kohast 13 meeskonna seas. Sarja võitis Lewis Hamilton Nelson Piquet juuniori ees, 4. oli Timo Glock ja 5. Giorgio Pantano.

2007 sõitis Petrov meeskonnas Campos Grand Prix koos Giorgio Pantanoga. Eelviimase etapi suutis Petrov võita, aga ülejäänud etappidelt parimaks jäi 5. koht, mis andis kokku 21 punktiga 13. koha. Pantano saavutas 59 punktiga kolmanda koha Timo Glocki ja Lucas di Grassi järel (Bruno Senna oli 8.) ning Campos oli meeskondlikult samuti 3.

2008 jätkas Petrov Camposes, mis muutunud omandisuhete tõttu kandis nime Barwa International Campos Team. GP2 Aasia sarjas saavutas ta 10 etapil 1 kvalifikatsiooni- ja 1 etapivõidu ning 3 kolmandat kohta. See andis 33 punktiga kolmanda koha Romain Grosjeani (61 punkti) ja Sébastien Buemi (37) järel. Bruno Senna oli 5. (23) ja Kamui Kobayashi 6. (22). Petrovi meeskonnakaaslane tõi ainult ühe 3. koha punktid, paremuselt järgmine koht oli 10. Siiski piisas sellest meeskondlikuks 3. kohaks, sest ühelgi meeskonnal polnud kaht tugevat sõitjat.

2008. aasta suvesarjas oli Petrovi meeskonnakaaslaseks Lucas di Grassi. Petrov saavutas 1 esimese, 1 teise ja 1 kolmanda koha ning 1 kiireima ringi. Kokku oli ta 39 punktiga 7. Sarja võitsid Pantano (76), Senna (64), di Grassi (63) ja Grosjean (62). Buemi oli 50 punktiga 6., Marko Asmer ei saanud ühtegi punkti. Meeskondlikult suutis Campos 103 punktiga võita iSport Internationali ees (95).

2009 jätkas Petrov Camposes. GP2 Aasia sarjas saavutas ta 11 etapil 1 võidu, 1 teise ja 1 kolmanda koha. See andis kokkuvõttes 28 punktiga 5. koha. Võitis Kamui Kobayashi, Nico Hülkenberg oli 6. Petrovi meeskonnakaaslane Sergio Perez oli 2 võidu ja 1 teise koha eest saadud 26 punktiga 7. Meeskondlikult oli Campos 3.

2009. aasta suvesarjas jäi meeskond samaks, aga selle nimi muutus uuesti ja oli nüüd Barwa Addax Team. Petrovi meeskonnakaaslaseks oli Romain Grosjean. Petrov kogus 20 etapilt 2 võitu, 3 teist ja 2 kolmandat kohta, lisaks võitis ta 2 viimast kvalifikatsiooni, sõitis 1 kiireima ringi ning oli kokkuvõttes 75 punktiga teine Nico Hülkenbergi (100) järel. Järgnesid di Grassi (63) ja Grosjean (45). Grosjean sai sõita üksnes pool hooaega, siis pidi ta lahkuma Vormel 1-sse ja tema asendaja polnud tasemel, mistõttu hooaja lõpus läks Hülkenbergi ja Pastor Maldonado meeskond ART Grand Prix mööda ning võitis 136 punktiga, Petrov ja Grosjean said 122 punkti.

Vormel 1

Renault F1 

Alates 2010. aasta hooajast sõidab Petrov Vormel 1 sarjas Renault F1 meeskonnas Robert Kubica kõrval. Ta on esimene venelane, kes võistleb Vormel 1-s. Esimesed 3 etappi Petrov katkestas, aga järgmised 9 lõpetas. Hooaja 4. etapil Hiina Grand Prix'l saavutas ta 7. koha ja esimesed punktid. 7. etapi Türgi Grand Prix lõpetas ta küll 15. kohaga, kuid sõitis sellel välja kiireima ringi. Kokkuvõttes jäi ta hooajal siiski selgelt Kubica varju, kes järjekindlalt punktidele ja vahel isegi esikolmikusse sõitis. Hooaja kokkuvõttes oli Kubica 136 punktiga 8. ja Petrov 27 punktiga 13., meeskondlikult sai Renault 163 punktiga kindla 5. koha.

Enne 2011. aasta hooaja algust elas Kubica üle avarii, kus ta sai rängalt vigastada ja pidi hooaja vahele jätma. Tema asemele võeti sakslane Nick Heidfeld. Testisõitjate hulka kuulusid Bruno Senna ja Romain Grosjean. Kohe hooaja avaetapil Austraalia Grand Prix'l saavutas Petrov 3. koha ja teisel etapil Malaisia Grand Prix'l tuli Heidfeld 3. kohale. Ent need jäidki Renault' ainsateks esikolmikukohtadeks. Pärast 11 etappi oli Heidfeldil 34 ja Petrovil 32 punkti ning Renault otsustas Heidfeldi lahti lasta, sest see ei suutnud täita tugeva liidri rolli, nagu Kubica seda olnud oli. Tema asemel sõitis ülejäänud 8 etappi Senna, aga see oli halb valik, sest Senna tõi neilt ainult 2 ja Petrov 5 punkti. Hooaja kokkuvõttes oli Petrov 37 punktiga 10., Heidfeld 34 punktiga 11. ja Senna 18. Meeskondlikult oli Renault endiselt 5.

Hooaja lõppedes reorganiseeriti Renault F1 meeskonnaks Lotus F1. Kõik senised sõitjad lasti lahti peale Grosjeani, kes sai meeskonna põhisõitjaks.

Caterham F1 

2012. aastaks moodustati Malaisia kapitalil põhinev vormelimeeskond Caterham F1, kuhu palgati teistest meeskondadest üle jäänud Heikki Kovalainen ja Vitali Petrov. Hooajal oli meeskond nõrk. Petrovi parimaks tulemuseks jäi hooaja viimase etapi 11. koht.

Tulemused

Vormel 1 piloodid
Venemaa motosportlased
Sündinud 1984